Wes-Kaap nou van woonhuise af regeer – LUR in kwarantynDr. Nomafrench Mbombo (Foto: Henk Kruger/ANA) Die Wes-Kaapse LUR vir gesondheid, dr. Nomafrench Mbombo, is in selfopgelegte kwarantyn nadat die Franse konsul in die Moederstad, Laurent Amar, bevestig het hy het die koronavirus opgedoen. Mbombo het die afgelope paar dae heg met Amar saamgewerk en is dus deur die provinsiale premier, Alan Winde, huis toe gestuur. Sy is tuis en in self-isolasie, maar werk voltyds terwyl sy haarself vir simptome monitor. Hoewel Winde Woensdag baie tyd saam met Mbombo deurgebring het, het hy op mediese advies besluit om homself nie in kwarantyn of self-isolasie te plaas nie. Heeltemal onafhanklik van hierdie gebeure het die premier in elk geval van die huis af begin werk – dieselfde raad wat die DA aan sakeondernemings reg oor die land gegee het: Werk van die huis af indien moontlik. Alle belangrike vergaderings word per foon gedoen, met telekonferensies vir kabinetsvergaderings. “Ek meen dit is ŉ effektiewe en innoverende manier vir ons om ons werk te doen, en ek wil sake-ondernemings nogmaals aanraai om soveel moontlik van hul werknemers toe te laat om van die huis af te werk,” het Winde gesê. Hy het onderneem om volstoom vorentoe te werk, met sy onmiddellike doelwit die beperking van die virusuitbreking.